Raimundas Katilius

**Raimundas Katilius** (1947 m. kovo 16 d. Vilniuje – 2000 m. balandžio 4 d. Bad Kisingene, Vokietija) – Lietuvos smuikininkas virtuozas, šiuolaikinės lietuvių smuiko muzikos interpretatorius, smuiko pedagogas, profesorius.

## Biografija
1964 m. baigė M. K. Čiurlionio meno mokyklą, kur mokėsi pas Emiliją Pilotaitę-Armonienę ir Aleksandrą Livontą. 1965 - 1970 m. studijavo Maskvos konservatorijos Igorio Bezrodno klasėje, 1972 m. baigė jos aspirantūrą. 1971–1975 m. griežė smuiku Maskvos filharmonijos styginių kvartete. Nuo 1965 m. 25-erius metus griežė su nuolatine scenos partnere - pianiste Larisa Lobkova (g. 1924). Nuo 1975 m. LSSR konservatorijos dėstytojas, 1984 m. docentas, nuo 1989 m. profesorius. 

Išugdė apie 60 mokinių, tarp kurių – Jelena Alymova, Martynas Švėgžda von Bekkeris, Irma Belickaitė, Leonidas Binderis, Džeraldas Bidva, Darius Dikšaitis, Zbignievas Levickis, Aidas Strimaitis, Dalia Suraučiūtė, Rasa Vosiliūtė ir kt.

2000 m. balandžio 4 d. mirė scenoje, Bad Kissingene (Vokietija) su pianistu Leonidu Dorfmanu grieždamas Moriso Ravelio Sonatą smuikui ir fortepijonui. Palaidotas Antakalnio kapinėse.

## Kūryba
Repertuarą sudarė klasikinė ir XX a. muzika. Pirmasis atliko ir redagavo kai kuriuos kūrinius smuikui, kuriuos parašė Feliksas Bajoras, Eduardas Balsys, Julius Juzeliūnas, Osvaldas Balakauskas, Vytautas Barkauskas, Justinas Bašinskas, Povilas Dikčius, Vytautas Jurgutis, Vytautas Laurušas, kiti kompozitoriai. Eduardas Balsys kūrė R. Katiliui skirtą III koncertą smuikui solo (autorius mirė nebaigęs šio kūrinio; galutinė redakcija – R. Katiliaus). Smuikavimas emocingas, virtuoziškas, ugningas.

Koncertavo kaip solistas ir kamerinių ansamblių artistas. 1971–1975 m. griežė Maskvos konservatorijos aspirantų styginių kvartete. Daugiausia koncertų surengė su ilgamete kūrybinė partnere pianiste Larisa Lobkova. Koncertavo su pianistais Leonidu Dorfmanu, Golda Vainberg-Tatz, Petru Geniušu, LSSR filharmonijos simfoniniu, Lietuvos kameriniu, kitais simfoniniais ir kameriniais orkestrais Europos, Amerikos, Azijos, Afrikos šalyse. Dalyvavo žymiausiuose tarptautiniuose muzikos festivaliuose. 1975–1999 m. griežė savo mokytojo Aleksandro Livonto, 1999–2000 m. smuikininko Eugenijaus Paulausko (manoma, pagamintu Antonijaus Stradivarijaus) smuiku. Paskelbė atsiminimų apie lietuvių muzikus.

2006 m. sukurtas dokumentinis kino filmas „Nepasiekiamas horizontas“, režisierius Jonas Urbonavičius.

## Pasiekimai
* 1970 m. J. Sibelijaus tarptautinis smuikininkų konkursas (Helsinkis) – VII premija
* 1971 m. Belgrado tarptautinis kvartetų konkursas – I premija
* 1972 m. Bratislavos tarptautinis kvartetų konkursas – I premija
* 1972 m. Monrealio tarptautinis smuikininkų konkursas – VIII premija

## Įvertinimas
* 1979 m. LTSR nusipelnęs artistas
* 1981 m. LSSR valstybinė premija
* 1985 m. LSSR liaudies artistas
* 1995 m. Lietuvos nacionalinė kultūros ir meno premija
* 1998 m. DLK Gedimino 3 laipsnio ordinas 

## Šaltiniai

## Literatūra
* Raimundas Katilius: kulminacija tęsiasi: prisiminimai apie smuikininką virtuozą R. Katilių / sud. Milda Celiešiūtė. – Vilnius: Versus aureus, 2010. – 324 p.: iliustr. + 1 garso diskas (CD). – ISBN 978-9955-34-288-5

## Nuorodos
* Vytautė Markeliūnienė: Atgimsta Raimundo Katiliaus įrašai, 2003-03-21